De unge er vilde med at komme ind på en gymnasial uddannelse. Igen i år oplever Region Nordjylland rekordstort ansøgertal.

Der er samlet set 5451 unge, som gerne vil starte på det almene gymnasium, hf, erhvervsgymnasiet eller det tekniske gymnasium. Det er en stigning på 3,2 % set i forhold til 2010. Den markante fremgang ses både på gymnasiet og hf. De gymnasiale uddannelser er indgangen til de fleste videregående uddannelser. Regionsrådsformand Ulla Astman håber det vil få flere til at starte på en videregående uddannelse i Nordjylland. - Det er meget glædeligt, at søgningen er så stor i 2011, når man tænker på, at den kommer på baggrund af et usædvanligt stort optag i 2010. Nordjylland har brug for, at flere unge tager en ungdomsuddannelse, for at vi kan få en velkvalificeret arbejdsstyrke på sigt, siger Ulla Astman i en pressemeddelelse.